作者：刘过
词牌/韵律：贺新郎

paragraphs: 晓印霜花步。
梦半醒、扶上雕鞍，马嘶人去。
岚湿青丝双辔冷，缓鞚野梅江路。
听画角，吹残更鼓。
悲壮寒声撩客恨，甚貂裘、重拥愁无数。
霜月白，照离绪。
青楼回首家何处。
早山遥、水阔天低，断肠烟树。
谁念天涯牢落况，轻负暖烟浓雨。
记酒醒、香销时语。
客里归鞯须早发，怕天寒、风急相思苦。
应为我，翠眉聚。